Bergerak antara daerah tidak dibenarkan
KUCHING: Rakyat Sarawak kini tidak dibenarkan untuk bergerak antara daerah
dan pengecualian hanya akan diberikan kepada mereka yang berkhidmat dalam
perkhidmatan penting sahaja. Menteri Kerajaan Tempatan dan Perumahan Dato Sri Dr Sim Kui Hian berkata,
manakala bagi mereka yang benar-benar perlu pergi ke daerah atau bahagian lain,
mereka perlu mendapatkan permit khas daripada Pejabat Daerah atau Pejabat
Residen. Dalam catatan di laman Facebooknya semalam, Dr Sim berkata ini adalah
sebahagian daripada strategi Kerajaan Sarawak untuk membendung penularan wabak
Covid-19 semasa tempoh Perintah Kawalan Pergerakan (PKP) dilaksanakan. “Untuk maklumat lanjut dan butiran terperinci, orang ramai boleh melawati
laman sesawang kerajaan negeri di https://www.sarawak.gov.my/web/home/list_agency/243/. “Terus kekal berada di rumah kerana ia amat penting untuk kita memutuskan
rantaian wabak Covid-19,” tegasnya. Berdasarkan laporan Isnin, Timbalan Ketua Menteri yang juga Pengerusi
Jawatankuasa Pengurusan Bencana Negeri (JPBN) Datuk Amar Douglas Uggah Embas
berkata, semua orang yang terlibat dalam perkhidmatan penting tidak mempunyai
sekatan untuk ke daerah lain kerana polis memahami keperluan itu. “Bagi mereka yang tidak berada di dalam perkhidmatan penting tetapi
perlu melakukan perjalanan di antara daerah, mereka mesti mendapatkan permit.
Kepada mereka yang tidak bekerja dalam perkhidmatan penting jangan melakukan
perjalanan di antara daerah tanpa alasan munasabah.  

“Jika kita tidak melakukan sebarang perjalanan,
peluang penyebaran virus dapat diputuskan dan kita menyedari kesulitan yang
dihadapi rakyat, namun ia memerlukan pengorbanan demi kebaikan bersama dan
berharap ini akan berakhir secepat mungkin,” tegasnya.



 
See author's posts
